Virallinen lehti nro C 031 , 05/02/1999 s. 0137



KIRJALLINEN KYSYMYS E-2316/98 esittäjä(t): Roberta Angelilli (NI) komissiolle (22. heinäkuuta 1998) Aihe: Euron käyttöönotto Rahaliiton myötä jäsenvaltiot valmistautuvat ottamaan käyttöön yhtenäisvaluutan, euron, joka korvaa yksittäiset kansalliset valuutat. Tämä koskee pankkeja, julkisia laitoksia, talouden toimijoita ja yksittäisiä kansalaisia ja kaikilla tasoilla on suoritettava huomattavia toimia yhteiseen rahaan siirtymiseksi. Italiassa Italian pankki vastaa seteleiden painamisesta, kun taas kolikoiden lyömisestä vastaa Istituto Poligrafico e Zecca (Italian valtion rahapaja), joka ei kuitenkaan ole vielä valmis euron tuotantoon. Asia on toisin muissa maissa, esimerkiksi Ranskassa ja Alankomaissa, joissa on jo päätetty liikkeeseenlaskun aikataulusta. Tämä on huolestuttavaa, sillä euron käyttöönottoa varten Istituto Poligrafico e Zeccan olisi tuotettava noin 10 miljoonaa kolikkoa päivässä, vaikka tämänhetkinen tuotanto kahdessa vuorossa on kaksi tai kolme miljoonaa päivässä. Eikä liikkeestä poistamisen sääntelyä ole edes harkittu. Toimenpide suoritettaisiin todennäköisesti sulattamalla ja se merkitsisi 15 miljardin kolikon tuhoamista. Tilannetta mutkistaa vielä se, että Istituto Poligrafico e Zecca muutetaan todennäköisesti osakeyhtiöksi, mikä huolestuttaa sen työntekijöitä. Näin ollen kysyn seuraavaa: 1. Voiko komissio varmistaa, että Italian viranomaiset noudattavat yhtenäisvaluutan voimaantulosta vahvistettuja määräaikoja, jotta euro voidaan ottaa käyttöön ajallaan? 2. Onko olemassa Istituto Poligrafico e Zeccan rakennemuutokseen liittyviä teknisiä syitä, jotka hankaloittavat euron tuotannon edistymistä suunnitellusti? 3. Voidaanko kolikoiden valmistamisesta vastaava rahapaja, jolle kansallisten metallirahojen lyöminen kuuluu ja joilla on siis täysin julkinen tehtävä, yksityistää (muuttaa osakeyhtiöksi)? 4. Mikä on komission kanta asiaan? Komission jäsenen Yves-Thibault de Silguynkomission puolesta antama vastaus (16. syyskuuta 1998) Italian valtion rahapajan johtaja osallistuu erittäin tiiviisti kaikkiin eurokolikkojen käyttöönottoa koskeviin valmisteluihin ja toimii rahapajojen johtajista koostuvan työryhmän puheenjohtajana. Komissio osallistuu säännöllisesti rahapajajohtajien työryhmän kokouksiin. Näissä kokouksissa esitettyjen tietojen mukaan Italian valtion rahapaja on yksi niistä rahapajoista, jotka suunnittelevat eurokolikoiden tuotannon aloittamista ensimmäisinä. Italia on kaikkien euroalueeseen osallistuvien jäsenvaltioiden tavoin sitoutunut laskemaan eurokolikot liikkeeseen 1. tammikuuta 2002. On korostettava, että rahapajajohtajien työryhmässä viimeistellään parhaillaan tuotantoon tarvittavia yksityiskohtaisia teknisiä eritelmiä. Eurokolikoiden tuotanto on tähän mennessä aloitettu vasta yhdessä jäsenvaltiossa. Kaikissa jäsenvaltioissa käydään parhaillaan asiaan liittyvien osapuolten välisiä keskusteluja, joiden tavoitteena on määritellä logistiset järjestelyt kansallisten kolikkojen poistamiseksi liikenteestä vuonna 2002. Italian valtion rahapajan mahdollisen yksityistämisen osalta on todettava, että rahapajoja on jo yksityistetty joissakin jäsenvaltioissa, esimerkiksi Alankomaissa.